बारावफात
बारावफात, जेकरा के ईद मिलाद उन नबी, ईद मीलाद भा मवलीद चाहे मौलीद के नाँव से भी जानल जाला, मुसलमान लोगन के एगो तिहुआर हवे जे अंतिम पैगंबर मोहम्मद साहब के जनमदिन के रूप में मनावल जाला। आमतौर प ई हिजरी कैलेंडर के हिसाब से रबी-उल-अव्वल महीना के बारहवीं तारीख के मनावल जाला जेकरा कारन एकरा के बारावफ़ात के नाँव दिहल गइल हवे। हालाँकि, ई मोहम्मद साहब के जन्मतिथि अंटकर के हिसाब से हवे आ बिबादित हवे काहें से कि शिया लोग ईद मिलाद के एही रबी उल अव्वल महिन्ना के सतरहवीं तारीख के मनावे ला।

मुस्लिम जगत में ईद मिलाद के तिथी बिबादित हवे आ एकर उत्पत्ती अनुश्रुति के हिसाब से हवे न की कौनों प्रमाणित तिथी के आधार पर ह। तिहुआर के मनावल जाए के सुरुआतो बिबादित ह आ अनुमान लगावल जाला कि ई अब्बासी या फिर फातिमी लोगन द्वारा सुरू कइल गइल। पहिला सार्वजनिक परब के सुरुआत मुस्लिम जनरल गोकबोरी द्वारा 1207 में कइल गइल। मुराद तिसरा ( 1574–1595) के समय, उस्मानी राज में, मौलीद 1588 में आधिकारिक छुट्टी के दिन बन गइल।

तारीख 
सुन्नी मुसलमानन के बहुमत आ कुछ शिया लोग के अनुसार मुहम्मद के जनम रबी-उल-अव्वल के 12 तारीख के भइल रहे। दूसरा ओर कई बारही शिया मुसलमान लोग ई दावा करे ला कि मुहम्मद के जनम रबीउल-अव्वल के 17 तारीख के भइल रहे। ई इखतिलाफ भा असहमति के बात के रूप में खड़ा बा काहें से कि मुहम्मद इब्न याकूब अल-कुलायनी, इब्न बाबावायह, आ ज़ेन अल-दीन अल-जुबै अल-अमीली नियर प्रमुख शिया बिद्वान लोग रबी के 12 तारीख के तारीख के पुष्टि कइले बा। एकरा बावजूद दूसर लोग के कहनाम बा कि मुहम्मद के जनम के तारीख के बारे में जानकारी नइखे आ इस्लामी परंपरा सभ में ई निश्चित रूप से दर्ज नइखे। मौलिद के सही तारीख के मुद्दा के इब्न खल्लिकन द्वारा एह उत्सव से संबंधित पहिला साबित असहमति के रूप में दर्ज कइल गइल।

संदर्भ